b'\n_START_ARTICLE_\nPilies tiltas (Klaip\xc4\x97da)\n_START_SECTION_\nIstorija\n_START_PARAGRAPH_\nPirminis tiltas, medinis, pastatytas 1826\xc2\xa0m. ir pakeit\xc4\x97 kelt\xc4\x85 per Dan\xc4\x99. Tuomet vadintas Frydricho Vilhelmo III s\xc5\xabnaus princo Karolio vardu. 1877\xe2\x80\x931878\xc2\xa0m. perstatytas, o XX a. prad\xc5\xbeioje, nutiesus tramvajaus linij\xc4\x85, pakeistas metaliniu._NEWLINE_Po Antro pasaulinio karo, 6-ame de\xc5\xa1imtmetyje atstatytas \xc5\xa1iek tiek ar\xc4\x8diau Bir\xc5\xbeos tilto (apie 50 metr\xc5\xb3) ir prad\xc4\x97tas vadinti Pilies tiltu. Atsta\xc4\x8dius tilt\xc4\x85 jis padarytas pakeliamu tiltu. Tilto konstrukcija i\xc5\xa1skirtin\xc4\x97\xc2\xa0\xe2\x80\x93 ji buvo ne suvirinta, o sutvirtinta knied\xc4\x97mis.\n_START_SECTION_\nRekonstrukcijos\n_START_PARAGRAPH_\nTiltas rekonstruotas apie 1966\xe2\x80\x931968\xc2\xa0m. _NEWLINE_Senos tilto konstrukcijos buvo sprogdinamos, aplinkini\xc5\xb3 nam\xc5\xb3 gyventojams buvo nurodyta apklijuoti lang\xc5\xb3 stiklus popieriaus \xe2\x80\x9ekry\xc5\xbeiais\xe2\x80\x9c, kaip karo metu. _NEWLINE_Prie\xc5\xa1 rekonstrukcij\xc4\x85 buvo pastatytas laikinas medinis tiltas per up\xc4\x99 dabartin\xc4\x97s Karlskronos aik\xc5\xa1t\xc4\x97s \xe2\x80\x93 Teatro gatv\xc4\x97s a\xc5\xa1yje, kad neb\xc5\xabt\xc5\xb3 krovininiu transportu apkrautas centre esantis Bir\xc5\xbeos tiltas. _NEWLINE_Kapitalinis remontas prad\xc4\x97tas 2014 m. kovo m\xc4\x97n., kuris truko iki met\xc5\xb3 pabaigos. Darbininkams teko demontuoti tilto konstrukcijas ir dal\xc4\xaf j\xc5\xb3 atnaujinimui gabenti \xc4\xaf gamykl\xc4\x85. Jos buvo remontuojamos, perda\xc5\xbeomos ir v\xc4\x97l gr\xc4\x85\xc5\xbeintos sumontavimui. Kai kurios konstrukcijos atnaujintos vietoje. U\xc5\xbe 12,9 mln. lit\xc5\xb3 suremontuotos metalin\xc4\x97s ir gel\xc5\xbebetonin\xc4\x97s laikan\xc4\x8diosios tilto konstrukcijos, atlikti hidraulin\xc4\x97s tilto pak\xc4\x97limo sistemos remonto darbai, pakeistas tilto pak\xc4\x97limo mechanizmas, sistema automatizuota, atlikti paviljono vidaus ir i\xc5\xa1or\xc4\x97s apdailos darbai, naujai \xc4\xafrengta pakeliamos tilto dalies ir prietil\xc4\x8di\xc5\xb3 va\xc5\xbeiuojamosios dalies danga. Naujai \xc4\xafrengti ir suremontuoti p\xc4\x97s\xc4\x8di\xc5\xb3j\xc5\xb3 ir dvira\xc4\x8di\xc5\xb3 takai, tiltas pritaikytas \xc5\xbemon\xc4\x97ms su negalia, \xc4\xafrengti 4 pakeliami kelio u\xc5\xbetvarai, kurie u\xc5\xbetvers automobili\xc5\xb3 eism\xc4\x85 tilto pak\xc4\x97limo metu. D\xc4\x97l naujai sumontuoto pak\xc4\x97limo mechanizmo \xc5\xa1i proced\xc5\xabra u\xc5\xbetruks vos kelias minutes. Tilt\xc4\x85 ap\xc5\xa1vies saul\xc4\x97s ir v\xc4\x97jo gaminam\xc4\x85 elektr\xc4\x85 naudojantys \xc5\xa1viestuvai.'